Pjü niná tepyala na,
yom pjaní Pilato ntꞌa tjemey,
la tjemyona Jesús jüpꞌüy la toc.
Pilato tjevele ꞌücj la taꞌes jupj jüpꞌüy,
mpes tjacꞌ,
palá ntꞌya jüpꞌüy.
Yom nin la tjijá José lotsja.
Arimatea mpe ꞌeseptsja jupj.
Jesús discípulo watsja.
Lecj jéyatsja la pꞌin judiopan jis jepapan jis lal,
mpes lyájasa wínetsja püna pꞌin;
püna ma véletsja la pꞌa jis lal jupj cus tecyon̈ca Jesús.
Nicodemo tjacꞌ wa José lal Jesús jüpꞌüy la taꞌes.
Püna jupj püste na tjacꞌ,
tjinyuca Jesús.
Nicodemo pomada tequeꞌe Jesús jüpꞌüy jas la cjolol.
Pomada mirra mpes la tjajay,
áloe mpes la tjajay wa,
ꞌüsüstsja pajal.
Pomada pajal püné tequeꞌe,
quintal pjaní jinwá tü waytsja.
Mpes yupj manas tjatꞌ Jesús jüpꞌüy,
ꞌücj la tjajay la toc,
judiopan lajay jinwá.
Pomada pülül jas tjocjolol,
jas tjüwüꞌün Jesús.
Neꞌaj way pꞌintsja Jesús cruz poꞌo tjovalapj mpe,
neꞌaj sin lejen̈.
Sin lejen̈ ntꞌa pe jultsja,
neven ntꞌa,
tecyaꞌlin̈ moꞌo la püntüpj.
Newa moꞌo püntǘ secj tepeꞌá pe jul moꞌó.
Mpes Jesús jüpꞌüy pe jul tüpüntüpj,
neꞌaj pꞌintsja mpes.
Tsꞌacꞌ niná nasa cyawájatsja,
tsꞌacꞌ ꞌücj lajaytsja ya mpes.
Ya ma ca polel tsjiꞌ la mijicj.
Nin mpes ma pꞌa wa la tjajay.
Domingo na,
María Magdalena neꞌas tjemey pe jul ntꞌa.
Pajal püstaptsja,
jaw secj pꞌin.
Jupj tjinyuca jun vilicj jun cjol quinam.
Pe jomwen jul ntꞌa tjoꞌonsopj nawajaꞌa,
jas tentené,
jun cjol tepyala quinam.
Mpes tsꞌüequené,
Simón Pedro ntꞌa tjemey,
discípulo pꞌa wa ntꞌa wa.
Jesús pajal quelel líjitsja discípulo niná.
María Magdalena tjevele yupj jis lal:
—Yupj pjeꞌá tjaman qjuis Jepa jüpꞌüy pe jul mpe.
Cupj ma selecj caꞌaj tüpüntüpj jupj.
Mpes Pedro tjemey.
Discípulo maꞌajapj cus tecyon̈ca.
Pe jul ntꞌa jiltsja Jesús jüpꞌüy tüpüntüpj ntꞌa.
Manas tsꞌequenen̈,
mopꞌin discípulo maꞌajapj más ꞌin yümücj tjemey,
más ꞌin len̈ way neꞌas tjemey pe jul ntꞌa.
Jay tꞌyoca,
tjinyuca.
Tjinyuca pülül newa patja,
jüpꞌüy len̈.
Ma wama tjemey jupj.
Locopyaya neꞌas tjemey wa Simón Pedro.
Jupj pe jul tjemey.
Tjinyuca wa pülül newa neꞌaj pátjatsja.
Tjinyuca wa pülül jay tsyúꞌpatsja jas tjan tüpüꞌü,
jas tjüwüꞌün pǘꞌütsja.
Ma pülül la pꞌa lal pǘꞌütsja.
Discípulo maꞌajapj mwalá way neꞌas tjemey pe jul ntꞌa,
jupj newa pjeꞌá ton̈ca.
Simón Pedro wama tjemey na,
discípulo maꞌajapj wama tjemey wa.
Tjinyuca wa,
mpes jupj tepyona Jesús niswa püꞌü.
Newa ma sin ꞌyǘsatsja Dios Popel tjevelá Jesús mpes.
Tjevele tepeꞌe na,
Dios jostsja jupj ca jas müjünsüs,
mpüꞌüm niswá.
Discipulopan manas pjeꞌá tjiquil pe jul mpe,
jis wa ntꞌa tjil yupj.
María Magdalena newa pjeꞌá tón̈catsja pe jul ntꞌa,
li piyutsja.
Newa li piyutsja,
jay tꞌyoca,
tjinyuca pe jul moꞌó.
Jupj tjinyuca angelpan matꞌeyá.
Pje way sin quiptsja yupj.
Jesús tüpüꞌü ntꞌa játjatsja yupj.
Jesús jay pjucj tüpüꞌü ntꞌa jáꞌasatsja pjaní wa.
Tsjom tapatja ntꞌa jáꞌasatsja maꞌajapj.
Yupj la tjüꞌüy María Magdalena lal:
—¿Tsjan mpes li piyun?
Jupj tjevele yupj jis lal:
—Yupj pjeꞌá la tsꞌi Nejepa,
ne ma selé caꞌaj tüpüntüpj jupj.
Nin tjevele na niná,
cjüipe tjinyuca.
Jupj jus tjinyuca Jesús tón̈catsja neꞌaj.
Ma seletsja jupj Jesús.
Jesús la tjiꞌyüya jupj lal:
—¿Tsjan mpes li piyun?
¿Pjacj le pal jipj?
María Magdalena jólatsja jupj sin lejen̈ ntꞌa tsjiꞌ líjitsja.
Mpes tjevele Jesús lal:
—Jipj tjyam tepeꞌá,
nawala tjevele caꞌaj tjyam tipyüntün jupj.
Mpes napj ca mis,
ca man ꞌüsüs ntꞌa.
Jesús jupj ló tjevele.
—María —tjevele jupj.
Mpes María niswa cjüipe tjinyuca,
tjevele Jesús lal:
—Raboni.
(Ninana javelepj judiopan Dios mpes sin ꞌyüsa liji lal.)
Jesús tjevele jupj lal:
—Po ma ntjutjilila.
Custjay wine secj Mpapay püꞌü ntꞌa.
Mpes jutja quinam napj mpülücpan ntꞌa.
Tjevele yupj jis lal napj ca mis Mpapay püꞌü ntꞌa.
Jupj napj Mpapay,
nun jis Papay wa.
Jupj napj Dios,
nun jis Dios wa —nin tjevele Jesús.
Mpes María Magdalena tjemey,
tjevele discipulopan jis lal:
“Nasa jus tjinyuc qjuis Jepa Jesús”.
Tjevele wa Jesús jupj lal tjevelá.